AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Žaliasis Kyšulys ir ES jau daugiau kaip 35 metus palaiko glaudžius ir labai konstruktyvius santykius, visų pirma pagrįstus didelio masto nuosekliu vystomuoju bendradarbiavimu. Nuo 2007 m. lapkričio mėn. ES ir Žaliojo Kyšulio santykiai reglamentuojami ES ir Žaliojo Kyšulio specialiąja partneryste – tai plataus užmojo dvišalių santykių stiprinimo priemonė ir unikalus bendradarbiavimo su Afrikos, Karibų ir Ramiojo vandenyno valstybių grupe (AKR) atvejis. Vienas iš specialiosios partnerystės tikslų – didinti ES ir Žaliojo Kyšulio piliečių judumą ir tarpusavio ryšius, taip pat stiprinti bendradarbiavimą kovojant su neteisėta imigracija. Pagal šią partnerystę Žaliasis Kyšulys 2008 m. tapo pirmąja partnerystę su ES judumo srityje sudariusia Afrikos šalimi, o vėliau buvo sudarytas susitarimas dėl paprastesnės trumpalaikių vizų išdavimo Žaliojo Kyšulio Respublikos ir Europos Sąjungos piliečiams tvarkos; jis priimtas kartu su Susitarimu dėl neteisėtai esančių asmenų readmisijos. Abu susitarimai įsigaliojo 2014 m. gruodžio 1 d.

Praėjus beveik penkeriems metams po šių susitarimų įgyvendinimo, galiojančiu susitarimu įsteigtas jungtinis komitetas, atsižvelgdamas į vėliau padarytus ES ir Žaliojo Kyšulio vidaus teisės aktų, susijusių su vizomis, pakeitimus, t. y. ES vizų kodekso peržiūrą ir Žaliojo Kyšulio sprendimą netaikyti vizos reikalavimo ES piliečiams, jei jų buvimo trukmė neviršija 30 dienų, išnagrinėjo būtinybę keisti tam tikras juo nustatytas taisykles, kad pritaikytų Susitarimą prie pasikeitusių aplinkybių.

Todėl 2019 m. rugsėjo 13 d. Komisija pateikė Tarybai rekomendaciją, kad gautų derybinius nurodymus derėtis dėl Susitarimo, kuriuo iš dalies keičiamas galiojantis susitarimas su Žaliojo Kyšulio Respublika dėl vizų režimo supaprastinimo.

2019 m. spalio 29 d. Tarybai suteikus tokį įgaliojimą, 2019 m. lapkričio 28 d. Briuselyje oficialiai pradėtos derybos su Žaliuoju Kyšuliu. 2020 m. sausio 30 d. Prajoje įvyko dar vienas derybų raundas, jame vyriausieji derybininkai iš principo susitarė dėl teksto projekto. Vyriausieji derybininkai Susitarimo tekstą parafavo 2020 m. liepos 24 d. pasikeisdami elektroniniais laiškais.

Visais derybų etapais atitinkamose Tarybos darbo grupėse valstybėms narėms buvo teikiama informacija ir su jomis buvo konsultuojamasi. Galutinis Susitarimo teksto projektas buvo pateiktas Vizų darbo grupei ir 2020 m. kovo 27 d. taikant supaprastintą rašytinę procedūrą jam iš esmės pritarta.

Pridedamas pasiūlymas yra Susitarimo sudarymo teisinė priemonė. Taryba sprendimą priims kvalifikuota balsų dauguma.

2.SUSITARIMO TIKSLAS IR TURINYS

Europos Sąjungos ir Žaliojo Kyšulio Respublikos susitarimo, kuriuo iš dalies keičiamas Europos Sąjungos ir Žaliojo Kyšulio Respublikos susitarimas dėl paprastesnės trumpalaikių vizų išdavimo Žaliojo Kyšulio Respublikos ir Europos Sąjungos piliečiams tvarkos (toliau – Susitarimas), tikslas – abipusiškumo pagrindu supaprastinti vizų ne ilgesniam kaip 90 dienų per bet kurį 180 dienų buvimo laikotarpiui išdavimo tvarką.

Komisijos manymu, Tarybos derybiniuose nurodymuose išdėstyti tikslai buvo pasiekti ir Susitarimo projektas Sąjungai yra priimtinas.

Galutinį jo turinį galima apibendrinti taip:

– mokestis už prašymo išduoti vizą tvarkymą sumažintas iki 75 proc. pagal taikomus vidaus teisės aktus mokėtinos sumos (t. y. 60 EUR Žaliojo Kyšulio piliečiams). Šis mokestis bus taikomas visiems prašymą išduoti vizą pateikiantiems asmenims. Be to, Žaliojo Kyšulio piliečių, teisėtai gyvenančių valstybės narės teritorijoje, arba Sąjungos piliečių, esančių savo pilietybės valstybėje, sutuoktiniams, jaunesniems nei 21 metų arba išlaikomiems vaikams (įskaitant įvaikius) ir tėvams šis mokestis visiškai netaikomas. Mokestis ne jaunesniems kaip 12 metų ir ne vyresniems kaip 18 metų vaikams sumažinamas dar daugiau – 50 proc. bendrai taikytino mokesčio (t. y. 30 EUR Žaliojo Kyšulio piliečiams);

– supaprastinti reikalavimai dėl kelionės tikslą patvirtinančių dokumentų šių kategorijų prašymą pateikiantiems asmenims: oficialių delegacijų nariams; verslininkams; Sąjungos piliečių arba teisėtai ES gyvenančių Žaliojo Kyšulio piliečių sutuoktiniams, vaikams ir tėvams; moksleiviams, studentams ir magistrantams bei doktorantams; mokslo, kultūros, sporto ir religinių renginių dalyviams; žurnalistams ir juos lydintiems darbuotojams; dėl medicininių priežasčių keliaujantiems asmenims. Iš šių kategorijų asmenų kelionės tikslui pagrįsti galima reikalauti tik Susitarime išvardytų dokumentų; prašymą išduoti vizą pateikiantiems asmenims, kurie naudojosi anksčiau išduota daugkartine bent vienus metus galiojančia, netaikomas reikalavimas pateikti apgyvendinimo įrodymą;

– daugkartinių vizų išdavimo taisyklės iš dalies pakeistos didžiausią dėmesį skiriant ne prašymą išduoti vizą pateikiančių asmenų kelionės tikslui, bet teisėtam naudojimuisi ankstesnėmis vizomis konkrečiais atskaitiniais laikotarpiais: paprastai vienus metus galiojanti daugkartinė viza išduodama tiems prašymą pateikiantiems asmenims, kurie per pastaruosius 18 mėnesių teisėtai naudojosi viena viza; dvejus metus galiojanti daugkartinė viza išduodama tiems prašymą pateikiantiems asmenims, kurie per pastaruosius 30 mėnesių teisėtai naudojosi vienus metus galiojančia daugkartine viza; 3–5 metus galiojanti daugkartinė viza išduodama tiems prašymą pateikiantiems asmenims, kurie per pastaruosius 42 mėnesius teisėtai naudojosi dvejus metus galiojančia daugkartine viza;

– asmenims, turintiems ES laissez-passer, trumpalaikio buvimo vizos reikalavimas netaikomas;

– baigiamosiose nuostatose Šalims numatyta galimybė dėl bet kokios tinkama laikomos priežasties visiškai arba iš dalies sustabdyti Susitarimo galiojimą. Bendroje deklaracijoje dėl Susitarimo 12 straipsnio 5 dalies dėl pagrindo sustabdyti Susitarimo taikymą pateiktas nebaigtinis sustabdymo pagrindų viešosios tvarkos, nacionalinio saugumo arba visuomenės sveikatos apsaugos užtikrinimo, žmogaus teisių ir demokratijos sumetimais arba nepakankamo bendradarbiavimo readmisijos srityje sumetimais sąrašas;

– bendroji Susitarimo sąlyga iš dalies keičiama siekiant užtikrinti, kad: Žaliojo Kyšulio piliečiams teikiamos lengvatos būtų teikiamos Sąjungos piliečiams, jei jų apsilankymui Žaliajame Kyšulyje vėl būtų nustatytas reikalavimas turėti vizą ne ilgesniam kaip 30 dienų buvimui; bent jau tokia pat lengvata taikoma ir atitinkamiems Sąjungos piliečiams, jeigu jie teikia prašymą gauti Žaliojo Kyšulio vizą ilgesniam kaip 30 dienų, bet ne ilgesniam kaip 90 dienų buvimo laikotarpiui. Prie Susitarimo pridedama Bendra deklaracija dėl Žaliojo Kyšulio vizų suteikimo Sąjungos piliečiams ilgesniam kaip 30 dienų, bet ne ilgesniam kaip 90 dienų buvimo laikotarpiui taisyklių, kurioje nustatyta, kad Sąjungos piliečiai Žaliojo Kyšulio teritorijoje kompetentingoms institucijoms gali pateikti prašymą pratęsti jų buvimą;